Vilijampolės futbolo maniežas

**Vilijampolės futbolo maniežas** (XX a. ***Kelininko stadionas***) – pripučiamu kupolu uždengta futbolo aikštė Kaune, Vilijampolėje, Jovarų gatvėje, vedančioje prie Lampėdžio ežero, buvusio „Kelininko“ stadiono vietoje, šalia Nemuno ir Lampėdžių tilto. Maniežas skirtas „Tauro“ sporto mokyklai, daugiausiai naudojamas kaip treniruočių bazė. Keturios grupės arba virš 50 jaunųjų futbolininkų vienu metu gali treniruotis uždarame futbolo manieže. Rungtynes stebėti gali apie 100 žiūrovų.

2019 m. vasarą iškilęs 110 m ilgio, 80 m pločio, iki 25 m aukščio pripučiamas kupolas, dengiantis naująjį futbolo maniežą, buvo vienintelė tokia konstrukcija Lietuvoje.

## Istorija

*Kelininko stadionas* buvo įrengtas Kelių valdybos XX a. 2-ojoje pusėje, sovietmečiu, kai jame žaidė „Kelininko“ komanda. Atgavus nepriklausomybę ši komanda iširo, todėl stadionas buvo apleistas, faktiškai čia buvo laukymė.

Nuo 2007 m. Kauno miesto savivaldybė teisėsi dėl stadiono perėmimo miesto reikmėms. 2014 metais Kauno apskrities futbolo federacija kartu su Lietuvos futbolo federacija inicijavo stadiono gaivinimo modelį, modernizuojant jį iki LFF I lygos rungtynėms reikalingų kriterijų. 2017 m. buvo užbaigtas ir visuomenei pristatytas tą atitinkantis techninis projektas 500 žiūrovų pritaikytam lauko stadionui.

Iki tol naują maniežą Kaune įrenginėti buvo planuojama Neries krantinės parke prie „Tauro“ sporto mokyklos stadiono. Naujas maniežas turėjo būti įrengtas ant tenai dabar esančios antrosios treniruočių aikštės bei nedidelės dirbtinės dangos aikštelės, neliečiant pagrindinės natūralios dangos aikštės. Derinant projektą, paaiškėjo, kad naujojo statinio sklypo paruošimui būtų tekę iškirsti nemažai suaugusių medžių. Be to, didelis pripučiamas pastatas galėjo smarkiai pakenkti kraštovaizdžiui. Maniežo saugumui galėjo grasinti ir Neries užliejama teritorija, nors potvyniai mieste pastaraisiais metais tapo retu reiškiniu.

2018 m. Kauno miesto savivaldybė galiausiai priėmė naują sprendimą statyti maniežą apleistame „Kelininko“ stadione. Maniežas buvo skirtas „Tauro“ futbolo mokyklai. Naujasis maniežas buvo reikalingas jaunųjų futbolo meistrų treniruotėms šaltuoju metų laiku.

Milžiniška konstrukcija, dengianti naująjį futbolo maniežą, buvo pristatyta 2019 m. liepos mėnesį. Tačiau maniežas sportininkų priimti šios vasaros pabaigoje nespėjo, nes jau rugpjūtį išaiškėjo konstrukcijos defektai – viena iš kupolo sudėtinių dalių nebuvo sandari. Rangovas nusprendė kupolą pakeisti visiškai nauju. Dėl paprastos priežasties kupolą teko dar kartą pripūsti, nes paaiškėjo, kad kupolą išleidus jame prisikaupė labai daug vandens, o demontuojant tai trukdė. Pripūstą maniežą buvo galima lengviau demontuoti. Naujas pripučiamas maniežas su grafiniais elementais atidarytas 2019 m. gruodžio mėn. 2020 m. sausį čia jau vyko Lietuvos moterų Žiemos taurės turnyras.

2021 m. birželio 23 d. maniežo kupolą sugriovė stichinė audra. Iš pradžių buvo planuota, kad futbolo maniežas bus sutvarkytas ir toliau naudojamas kauniečių reikmėms, o laikinai 2022 m. jis buvo tapęs lauko stadionu.

## Konstrukcija
Tai nesudėtingos konstrukcijos pripučiamas statinys. Slėginį kupolą sudaro dvigubas vinilinio audinio (PVC) sluoksnis. Į tarpą tarp jų kompresoriais tiekiamu suspaustu oru palaikoma reikiama stogo forma. Pripūstas kupolas stabilus, atlaiko paskaičiuotas vėjo ir kritulių apkrovas. Slovėnijoje pagaminto kupolo konstrukciją sudaro sujungtos varžtais atskiros dalys, kurių sumontuota dešimt. Viena tokia dalis sveria 2-3 tonas. Baltos spalvos kupolą puošia Kauno savivaldybės logotipe „Kaunas auga“ naudojamos spalvos: žalia, rausva ir geltona. Viduje įrengta dirbtinės dangos aikštė, 100 vietų žiūrovų tribūnos, vidaus apšvietimas, šalia aikštės (už arenos ribų) pastatyti moduliniai konteineriai su rūbinėmis, pagalbinėmis ir administracinėmis patalpomis.

## Galerija

Vilijampolės maniežas, aikštė.JPG | Arenos viduje
Vilijampolės maniežas. Konteineriai.JPG | Pagalbinių patalpų konteineriai
Vilijampolės maniežas. Vartai.JPG | Maniežo vartai
Sugriuvęs Vilijampolės maniežas.JPG | Audros nugriautas kupolas (2021 m. birželis)


## Šaltiniai

## Nuorodos

* Sąrašas:Lietuvos futbolo stadionai